Ábrahám Erika

*Imperia vasárnap*

ha lenne húsvér egy is misztériumtól mentes

nem kérdezne hogylétem felől nem becézne

nem vinne hátán a démonerdőn keresztül

sugárzó köldökömre sem tenné kezét

nem érne szememen át az égi révbe

feszültségoldást akarna könnyen

ahogy a ház sarkánál fordulnak el

a realitásba ahogy a nyak csigolyája

gördíti előre néző tartásba a fejet

a homloklebenyt magyarázkodásba

az étel ízét adnám egy ölelésért

*Imperia és a prioritás*

ünnepnapon szmájlit küldenek

karanténba máshová húzódnak el

kiült bútorrá tárgyiasulnak

elhordják így is a csípők dühét

várakozás nélküli tél jön

enyém fenekestül a ház

kifordult fehérneműm

nincs miért betakarnom

megkívánom olykor nőik arcán

az egyetlenséget én törlöm el

azt hazudom hogy nekem könnyebb